RÅDETS KONKLUSIONER

»Synergier mellem Eurojust og de netværk, der er oprettet af Rådet inden for retligt samarbejde i straffesager«

(2019/C 207/01)

RÅDET FOR DEN EUROPÆISKE UNION —

DER ANERKENDER den vigtige rolle, som inden for samarbejde i straffesager i Den Europæiske Union spilles af Eurojust og af fire netværk oprettet af Rådet, nemlig Det Europæiske Retlige Netværk (EJN), Netværket af Kontaktpunkter vedrørende Personer, som er Ansvarlige for Folkedrab, Forbrydelser mod Menneskeheden og Krigsforbrydelser (Folkedrabsnetværket), Netværket af Eksperter inden for Fælles Efterforskningshold (JIT-Netværket) og Det Europæiske Retlige Netværk for Cyberkriminalitet (EJCN) (i det følgende benævnt netværkene),

DER MINDER OM, at hvert netværk har en særlig rolle at spille i bekæmpelsen af grov kriminalitet og med hensyn til at lette det retlige samarbejde, men at de supplerer hinanden og Eurojust,

SOM ER OVERBEVIST om behovet for at bevare og yderligere styrke netværkenes operationelle autonomi,

DER NOTERER SIG, at koordineringen og synergierne mellem Eurojust og netværkene er blevet væsentligt forbedret i de seneste år,

SOM dog BEMÆRKER, at der stadig er plads til yderligere forbedringer i denne henseende,

SOM ER FAST BESLUTTET PÅ at bistå og gøre det lettere for Eurojust og netværkene at nå målet om en yderligere forbedring af koordineringen og synergierne mellem dem,

SOM TAGER HENSYN TIL den positive vurdering af de aktiviteter, som EJCN har gennemført siden sin oprettelse i juni 2016, og som FINDER, at etableringen af et formaliseret EJCN-sekretariat vil fremskynde gennemførelsen af netværkets arbejdsprogram og aktiviteter og yderligere udvikle synergierne mellem EJCN og de øvrige netværk og synergierne mellem EJCN og Eurojust,

SOM HENVISER til det fælles dokument udarbejdet af Eurojust og netværkene, jf. bilaget til disse konklusioner —

HAR VEDTAGET FØLGENDE KONKLUSIONER:

Rådet ser med tilfredshed på den analyse, som Eurojust og netværkene har foretaget, og som er beskrevet i deres fælles dokument, vedrørende den eksisterende koordinering og de eksisterende synergier mellem dem indbyrdes.

Rådet glæder sig endvidere over analysen i dokumentet vedrørende muligheden for yderligere at udvikle en sådan koordinering og sådanne synergier.

Rådet opfordrer Eurojust og netværkene til yderligere at udvikle koordineringen og synergierne mellem dem indbyrdes i overensstemmelse med mulighederne og den foreslåede kurs, der er beskrevet i det fælles dokument.

Rådet opfordrer også Eurojust og netværkene til at fortsætte deres samarbejde med henblik på at videreudvikle deres koordinering og synergier og med henblik på endnu mere effektivt at bekæmpe grov kriminalitet og lette samarbejdet i straffesager i Den Europæiske Union.

Rådet er af den opfattelse, at alle netværk er vigtige og spiller en unik rolle, men det privilegerede partnerskab mellem Eurojust og EJN, der følger af artikel 85, stk. 1, i traktaten om Den Europæiske Unions funktionsmåde, artikel 25a i Eurojustafgørelsen (1), artikel 48 i Eurojustforordningen (2) og artikel 10 i EJN-afgørelsen (3), bør afspejles både på operationelt og strategisk plan, bl.a. ved fortsat at bidrage til en passende fordeling af sager mellem disse to aktører i det retlige samarbejde og ved at sikre, at EJN's sekretariat fungerer som en separat enhed med ansvar for forvaltningen af dette netværk.

Med forbehold af resultatet af drøftelserne om den nye flerårige finansielle ramme, anerkender Rådet, at Eurojust og netværkene skal være i stand til at varetage deres opgaver ordentligt, og at Eurojust — og i forlængelse heraf netværkene — derfor bør råde over tilstrækkelige ressourcer.

Rådet støtter en yderligere undersøgelse af muligheden for at oprette et veltrimmet sekretariat i Eurojust, som kan yde bistand til EJCN, således at det kan opfylde behovene og forventningerne hos de praktikere, der beskæftiger sig med cyberkriminalitet.

Formandskabet opfordres til fortsat at sikre, at spørgsmålet om koordinering og synergier mellem Eurojust og netværkene får passende opmærksomhed, herunder på politisk plan.

(1) Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet (EFT L 63 af 6.3.2002, s. 1), senest ændret ved Rådets afgørelse 2009/426/RIA af 16. december 2008.

(2) Europa-Parlamentets og Rådets forordning (EU) 2018/1727 af 14. november 2018 om Den Europæiske Unions Agentur for Strafferetligt Samarbejde (Eurojust), og om erstatning og ophævelse af Rådets afgørelse 2002/187/RIA (EUT L 295 af 21.11.2018, s. 138).

(3) Rådets afgørelse 2008/976/RIA af 16. december 2008 om Det Europæiske Retlige Netværk (EUT L 348 af 24.12.2008, s. 130).